Per Clausen (EL), 2008-06-03:
Når man tænker på det omfang, støjproblemerne har - omkring 150.000 danske boliger er stærkt støjbelastede, og vi ved, at trafikstøj kan medføre ganske alvorlige gener og helbredslidelser og også give anledning til sygdomme - er det måske ikke så imponerende, at regeringens argumenter for nu at sige, at vi ikke kan vedtage det her forslag, er, at man kommer med en plan, der vil føre til, at man vil gøre det absolut klogeste og anvende pengene mest muligt fornuftigt.
Jeg synes måske, at en sådan plan godt kunne have været fremlagt tidligere.
Jeg mener, at det var hr. Steen Gade, som nævnte, at man lige efter at man var kommet til regeringsmagten - sådan set havde lagt op til, at man skulle have nogle bindende mål for 2010.
Det har man så forladt, og nu står vi så dér, hvor det bedste, man kan sige, er, at der snart kommer en plan.
Til det må man sige, at miljøministeren med den mængde af planer, der skal komme, snart må kunne leve op til den der målsætning, han har, om, at hver gang, der kommer én dårlig historie, skal der komme to gode, for de planer må vel efterhånden materialisere sig.
Jeg synes, at det forslag, Socialdemokraterne her har lavet, er et udmærket forslag, som på mange områder er så detaljeret, at jeg måske har svært ved at forestille mig, at den handlingsplan, regeringen skal komme med, ikke kommer til at indeholde ganske mange af de her forslag, hvis den skal have nogen virkning.
Det gør selvfølgelig heller ikke noget, jeg skal bare anbefale regeringen, at den ikke undlader at tage noget med, bare fordi det har nået at komme med i et socialdemokratisk forslag, inden regeringen fik gjort sig færdig med sit arbejde.
Som sagt er det på mange måder et udmærket og detaljeret forslag.
Det er vigtige emner.
Der er jo som sagt rigtig mange mennesker, som er generet af støj fra trafikken, og deres muligheder for at bruge deres boligområder begrænses jo også af støj, for de løsninger, man vælger i dag, er ofte løsninger, der gør, at støjen godt nok ikke trænger ind i lejligheden, men til gengæld er muligheden for at opholde sig udenfor stærkt begrænset.
Og i hvert fald på nogle tidspunkter af året er det selv med det danske klima - jo en belastning, at det ikke eksisterer som en mulighed.
Det er altså vigtigt at skærme støjplagede boliger, men det er også vigtigt at gøre noget præventivt.
Det handler ikke bare om at skifte asfalten ud, det handler også om at begrænse trafikmængden, så man undgår at fortsætte den nuværende politik, hvor man hele tiden bygger nye veje eller udvider eksisterende veje, fordi der bliver flere biler.
I virkeligheden burde man i hele transportpolitikken, i hele trafikpolitikken, også inddrage støjforurening som et element i forbindelse med at udvikle trafikken fremover, så den også på det område bliver mindre generende for mennesker.
Vi skal så også bare sige, at man jo ikke skal reducere diskussionen om trafikstøj til et spørgsmål om meget tæt bebyggede områder.
Hvis man f.eks. bor i nærheden af - inden for nogle kilometer - en motorvej, som går igennem et åbent landskab, opdager man jo lige pludselig, at den ro og fred, man var taget ud på landet for at opsøge, ikke findes mere.
Der er altså også en lang række problemer i det åbne landskab, som man bliver nødt til at forholde sig til, når man diskuterer, hvordan man skal bekæmpe trafikstøj.
Alt i alt synes vi, det er et godt forslag, Socialdemokraterne har lavet.
De kommer godt rundt om de problemstillinger, der er, og har en række - efter vores opfattelse - meget anvendelige, konkrete forslag.